Luk 14:15-24 Aan God se tafel

Kom ons kyk vanaand na ‘**n ete waarheen Jesus genooi** was   
want dit laat ons iets van God sy etenstafel in die Koninkryk sien.

Die plek: ‘n **Spog ete aan huis van ‘n vooraanstaande Fariseër**.   
Die Fariseër het meer as net die tafel laat dek.  
Hy het sekerlik die gaste fyn uitgesoek.

Mede Fariseërs, wetsgeleerdes, vooraanstaandes, die invloedrykes was daar..

Almal het **uitgesien na ‘n baie lekker ete.**  
Stel jou voor: die beste kos, duurste wyn, uitgelese genooides,  
Dit kon net lekker wees.

Belangrike gaste: **Jesus van Nazareth was onder die gaste.**Mense doen dit vandag nog om celebrities   
of ander interessante mense vir ete saam met gaste te nooi  
om die gaste te vermaak of met hulle te kan gesels.

Die persoon is dikwels **die fokuspunt** van die aand.

So was dit dan ook met Jesus.  
Ons lees: **Hulle het hom fyn dopgehou**,  
en aan sy lippe gehang…

Die agenda: Die gasheer **Fariseër het ook ‘n verskuilde agenda** gehad.  
Want reg voor Jesus het ‘n man gesit wat aan water gely het.  
So dat Jesus hom nie kon miskyk nie.

Die verloop: Daar was **goeie kos en die beste wyn, die regte geselskap**  
maar stap vir stap het dinge begin “skeefloop”.

Daar het ‘**n benarde situasie ontstaan** vir die gaste  
sowel as die gasheer.

Sekerlik was **jy ook al in ‘n situasie waar ‘n spesifieke gas**,  
‘n verleentheid word vir ander gaste en veral die gasheer sit rooi in die gesig.

**1 Jesus** het die Fariseër en **wetsgeleerdes se Skrifkenners se Skrifkennis**  
en die **interpretasie daarvan publiek getoets**   
deur aan hulle te vra:  
 of ‘n mens iemand op die Sabbatdag mag gesond maak?

Daar was ‘n **verleë stilte** onder hulle  
waarna Jesus die man gesondgemaak het  
Dit het **absoluut teen Fariseërs en Skrifkenners se hoogmoed en wetsinterpretasie** van die Skrif ingegaan.

2 **Jesus het opgemerk**: die gaste soek vir hulself die voorste, beste plekke uit.  
Hy het hul daaroor aanspreek.

3 **Jesus** het die **gasheer aangevat oor wie sy gaste is.**  
Voor hul almal sê Jesus aan die gasheer:  
 jy het die verkeerde mense genooi.

Jy moes die armes, kreupeles, blindes, verlamdes genooi het.

Met die **verleentheid dik in die lug**  
het een van die aan tafel probeer om die situasie te beredder   
deur die gespreksonderwerp te verander.

**Hy sê aan Jesus**:

Gelukkig is die man wat aan die maaltyd in die koninkryk van God kan deelneem (Luk 14:15).

Die **man het Jesus egter onderskat**.  
Hy het die opmerking soos aas gevat  
amper met die woorde:   
 Kom Ek vertel julle hoe lyk dit wanneer God ‘n maaltyd aanbied.

Lees Skriflesing: Luk 14:16-24

Hierdie **gelykenis vertel vir ons iets van God se hart**.

1. Daar was **‘n man wat ‘n groot maaltyd gegee** het en baie mense uitgenooi het
2. Die man waarvan Jesus praat is God.
3. **BAIE mense is genooi**… Destyds het dit so gewerk dat jy iemand lank voor die tyd kennis gee, en dan op die dag van die ete, sodra die ete gereed is, is ‘n tweede kennisgewing met ‘n slaaf gestuur:   
    Die ete is gereed.   
    Kos is op die tafel. Julle kan kom en kom aansit.
4. **Verskonings het ingestroom**. Goeie verskonings
   1. Grond aangekoop – Die koper sal moet gaan kyk
   2. 10 osse aangeskaf. Die man wil hulle onder die juk kry om te sien of sy kopie die moeite werd was. Groot geld is betrokke. Die man se besigheid is op die spel.
   3. Pas getroud – ‘n Ernstige saak. (Ek het een maal mense getrou en die Maandag op wittebrood, toe die vrou haar kon kry het die bruidegom gaan golf speel. Hulle was Woensdag terug in Vbp en in die pastorie vir berading.) Ook ‘n geldige verskoning.
5. **Punt wat Jesus wil maak**: God se uitnodiging moet prioriteit bo jou beste verskonings wees. Niks in jou lewe kan belangriker wees as ete saam met God nie.

**God nooi ons elke dag** om saam met Hom aan tafel te sit.  
Elke dag wil Hy met jou in gesprek tree.  
Elke dag is Hy deur sy Gees en Woord beskikbaar vir rigting, raad,   
hulp, ondersteuning…

Ons **probleem is, ons het soveel verskonings**.

* Ek het nie nou tyd nie.
* Dit is maand einde
* Die mense wag, hulle het my nodig
* My preek is nog nie klaar nie
* Ek moet nou eers geld maak.
* My loopbaan vra tans al my aandag…
* ‘n Groot transaksie is in die weegskaal – ek is nie nou beskikbaar nie
* Die bokke speel vanmiddag moenie my aandag vra nie.
* My kinders is nog klein, ek moet nou eers aan hul aandag gee..

**Hoe lyk dit in jou lewe?**

Jy weet wat jou verskonings is…

**God vra nie van jou om van iets goeds af te sien,**  
as Hy nie iets beters vir jou aanbied nie.

**Toe die vermoënde mense nie Jesus se uitnodiging** wou aanvaar nie  
het Hy weer sy boodskappers uitgestuur:

Gaan uit na die strate en die gangetjies van die stad en bring  
die armes en die kreupeles en blindes en verlamdes hierheen (v21)

**Hierdie was mense sonder aansien**.  
Meer as dit – hulle was as onrein mense gelys in Levitikus 21:18-20.  
Hulle is nie eers toegelaat om tot God in Ou Testament te offer nie.

**Wat leer Jesus ons hier?**

God nooi alle mense, ryk en arm, die met gestremdhede.  
Rein en onrein as skeidslyn word verbreek.

Ook die **sosiaal uitgeworpenes het kom aansit**

**‘n Volgende eienskap van God se tafel:**

Die slaaf het kom sê: Meneer, u opdrag is uitgevoer,   
en daar is nog plek.

Daar is altyd nog plek…

Daarom **die volgende opdrag aan die slawe**:

Gaan uit na die paaie en die lanings  
dring by die mense daarop aan om in te kom  
sodat my huis vol kan word.

Die **paaie en die lanings verwys na die agterstrate**,  
weg van die middestad op die buitewyke waar die mense  
wat uit die sentrale deel van die stad uitgewerk is  
wat meestal “as onrein beskou is” soos leerlooiers,  
die lykbesorgers en prostitute gewoon het.

Hierdie **mense het nie maklik in die hoofstroom deel van die stad gekom nie**  
en die welvarendes het glad nie in dié paaie en lanings gekom nie.

En tog.., tog word hierdie mense ook genooi om te kom aansit

**God se tafel wys vir ons iets van God se hart**.

1. Hy is ‘n God wat alle mense uitnooi na sy tafel
2. Hy verras ons met wie almal aan sy tafel aansit
3. Aan Sy tafel is daar altyd plek.

**Hier sou ons graag die gelykenis wou stop**.  
Die laaste vers skok.

Dit verseker Ek julle: Nie een van die mense wat genooi is, sal sy mond aan my kos sit nie(v24).

Die **hele gelykenis klink of God almal insluit** en maar **net verdra.**  
Dit is bloot nie waar nie..  
Daar is mense wat nie hul monde aan sy kos gaan sit nie.

God se **eerste uitnodiging is die Ou Testamentiese** verbond  
Die **tweede uitnodiging is die Nuwe Testament verbond**: Jesus Christus

Jesus se **kruis en opstanding is die 2de uitnodiging**…  
Dié uitnodiging is aan jou gerig...

**Jesus het na hierdie feesmaal verwys** toe Hy aan sy dissipels gesê het:

Van nou af sal Ek nie weer van hierdie wyn drink nie tot op die dag wanneer Ek saam met julle die nuwe wyn in die koninkryk van my Vader sal drink (Mat 26:29).

**Openbaring 19 beskryf die feesmaal**.  
God nooi jou uit om te kom aansit.

**Dit is verniet**.  
Jy hoef nie eers wyn of sjokolade saam te bring nie.  
Jy hoef nie te betaal nie.

Daar is **niks in die lewe so belangrik as om hierdie**   
ete uitnodiging van God onverwyld te aanvaar nie.

**Moenie enige verskoning uitdink nie**.  
Kom sit aan.  
Daar is plek vir jou aan God se tafel.

**Jesus persoonlik het vir jou plek voorberei**.

Amen

Bronnelys

Verskeie Bybelvertalings en kommentare soos Wepener, C (Aan tafel saam met Jesus)